После 1995. године и војне операције „Олуја" велики број Срба из Врлике избегао је у Србију. Традиција чувања Христовог гроба, за коју наглашавају да ни у време Другог светског рата није прекидана, била је по одласку српског народа из Крајине у избеглиштво, замрла десетак година. Године 2005. овај обичај је обновљен и од тада се упражњава за Васкрс у цркви Рођења Пресвете Богородице у београдском насељу Батајница, с благословом владике сремског Василија. Одржавање традиције овог обичаја веома је значајно за становништво Врличке крајине које је мигрирало у Србију. Припадници ове заједнице га одржавју, преносећи га са оца на сина, као обичај карактеристичан за место њиховог порекла.